J e g y z ő k ö n y v

**Készült:** Máriakálnok Község Önkormányzata Képviselő-testületének **2014. december 15-én** 16.30 órai kezdettel – Máriakálnok, Rákóczi út 6. szám alatt - megtartott nyilvános üléséről.

**Jelen vannak:**

Dr. Tóásóné Gáspár Emma ***polgármester***, Ruzsa István János ***alpolgármester***, Frauhammer József, Giczi László, Hochleitnerné Lakner Ágnes Márta, Juhász Károly, Komka Tamás István ***képviselők***; Kiss Bernadett ***gazdálkodási ügyintéző***; dr. Kránitz Péter ***jegyző;*** Nagy Tiborné ***jegyzőkönyvvezető.***

A polgármester a jelenléti ív alapján megállapítja, hogy a Képviselő-testület 7 tagja *közül 7* fő megjelent, így ***az ülés határozatképes***, azt megnyitja. A polgármester javaslatot tesz a **napirendre** az alábbiak szerint:

1. **1. Köznevelési együttműködési megállapodás Mosonmagyaróvár Város Önkormányzatával**
2. **2. A Halászi Közös Önkormányzati Hivatal 2014. évi költségvetésének módosítása**

**3. Nagytérségi és Szennyvíztisztítási Önkormányzati Társulások Társulási Megállapodásainak módosítása**

1. **4. A 2015. évi belső ellenőrzési terv elfogadása**

**5. Egyéb aktuális ügyek**

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**81/2014.(XII.15.) határozat**

Máriakálnok Község Önkormányzatának Képviselő-testülete a 2014. december 15-i ülésének napirendjét az alábbiak szerint fogadja el:

1. Köznevelési együttműködési megállapodás

Mosonmagyaróvár Város Önkormányzatával

1. 2. A Halászi Közös Önkormányzati Hivatal 2014. évi
2. költségvetésének módosítása

3. Nagytérségi és Szennyvíztisztítási Önkormányzati Társulások Társulási Megállapodásainak módosítása

4. A 2015. évi belső ellenőrzési terv elfogadása

5. Egyéb aktuális ügyek

**NAPIRENDI PONTOK MEGTÁRGYALÁSA**

1. **1. Köznevelési együttműködési megállapodás Mosonmagyaróvár Város Önkormányzatával**

**Dr. Tóásóné Gáspár Emma polgármester:** Az első napirendi pontunk előterjesztésére jegyző urat kérem meg.

**dr. Kránitz Péter jegyző:** Az anyaggal kiküldtünk egy megállapodás tervezetet. Ahogy arról már az elmúlt ülésen is beszéltünk jövőre mindenképpen felül kívánjuk vizsgálni ezt a megállapodást annak ismeretében, hogy a központi költségvetés milyen támogatásokat biztosít az óvoda finanszírozására nézve. Ennek a felülvizsgálatnak lehet az az eredménye, hogy megszüntetjük a társulást, illetőleg, hogy átvesszük az intézménynek a fenntartását. Ez az anyag, amit most kiküldtünk nem erről szól, hanem rendezni kívánja azt az állapotot, ami rendezést igényel közöttünk, ugyanis még nem került pont a 2013 és 2014 évi elszámolások végére. Mindaddig, amíg felül nem vizsgáljuk a megállapodást, addig ez van érvényben. Felülvizsgálni a nevelési év végén, az utolsó munkanapján lehet légkésőbb. A döntést meg kell hozni, de a következő nevelési évtől, 2015. szeptember 1-től léphet hatályba.

**Dr. Tóásóné Gáspár Emma polgármester:** Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete a*

*Köznevelési együttműködési megállapodást Mosonmagyaróvár*

*Város Önkormányzatával az előterjesztésben foglalt tartalommal*

*elfogadja.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**82/2014.(XII.15.) határozat**

Máriakálnok Község Önkormányzatának Képviselő-testülete a

Köznevelési együttműködési megállapodást Mosonmagyaróvár

Város Önkormányzatával az előterjesztésben foglalt tartalommal

elfogadja.

1. **2. A Halászi Közös Önkormányzati Hivatal 2014. évi költségvetésének módosítása**

**Dr. Tóásóné Gáspár Emma polgármester:** Ismét jegyző urat kérem meg a napirend ismertetésére.

**dr. Kránitz Péter jegyző:** Év elején arról hoztunk döntést a költségvetés elfogadásakor, hogy a fennmaradó a pénzt, miután kifizettük az összes személyi kiadást, a közös dologi kiadásokat, ami megmarad, a három település között lakosságszám arányosan szétosztjuk. Egy társulási megállapodás alapján átadjuk ezt a pénzt, ugyanis a gesztor település kapja meg a támogatást teljes egészében, és a gesztor településnek kell elszámolni róla. Bérleti szerződést kötnénk, egyrészt keletkezik egy rezsiköltség itt a hivataloknál, ami áll gáz, elektromos áram, víz, csatorna, ahol van, kommunális hulladék elszállítása, telefonköltség, internetköltség, ezek mind olyan dolgok, amik finanszírozhatóak a közös hivatal keretéből. Ezen kívül, mivel az épület az önkormányzat tulajdonában van, a dolgozók, akik itt vannak, a közös hivatalnak teljesítenek szolgálatot, ezért lehetőség van arra is, hogy bérleti szerződést kössön Máriakálnok Önkormányzata, mint az épület tulajdonosa, és a Közös Hivatal, mint az épület bérlője, használója. Ezen bérleti szerződés alapján kerül kiállításra a számla a bérleti díjról, amit a közös hivatal kiegyenlít Máriakálnok község Önkormányzatának. Ilyen módon tudtuk ezt a pénzt átadni. Kb. 700 eFt-tal adós még a közös hivatal az önkormányzatnak, amit olyan módon tudjuk majd átadni, hogy fogunk egy bérleti szerződést kötni azokra az ingóságokra, melyeket mi használunk, gondolok itt az irodabútoroktól elkezdve azokig a számítógépekig, melyeknek a beszerzése a Máriakálnoki Önkormányzat költségvetéséből történt és így az Önkormányzat tulajdonát képezi. Ezeknek az eszközöknek a bérletére szintén tudunk egy szerződést kötni. A maradék pénz ilyen módon kerül átadásra.

**Dr. Tóásóné Gáspár Emma polgármester:** Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

1. *Máriakálnok Község Önkormányzatának Képviselő-testülete felhatalmazza a polgármestert, továbbá dr. Kránitz Péter jegyzőt, hogy egyrészről Máriakálnok Község Önkormányzata, mint bérbeadó, másrészről a Halászi Közös Önkormányzati Hivatal, mint bérlő között a bérleti szerződést az előterjesztésben foglalt tartalommal megkössék.*
2. *Máriakálnok Község Önkormányzata a Halászi Közös Önkormányzati Hivatal 2014. évi költségvetésének kiadási oldalát a határozat mellékletének megfelelően módosítja.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**83/2014.(XII.15.) határozat**

1. Máriakálnok Község Önkormányzatának Képviselő-testülete felhatalmazza a polgármestert, továbbá dr. Kránitz Péter jegyzőt, hogy egyrészről Máriakálnok Község Önkormányzata, mint bérbeadó, másrészről a Halászi Közös Önkormányzati Hivatal, mint bérlő között a bérleti szerződést az előterjesztésben foglalt tartalommal megkössék.
2. Máriakálnok Község Önkormányzata a Halászi Közös Önkormányzati Hivatal 2014. évi költségvetésének kiadási oldalát a határozat mellékletének megfelelően módosítja.

**3. Nagytérségi és Szennyvíztisztítási Önkormányzati Társulások Társulási Megállapodásainak módosítása**

**Dr. Tóásóné Gáspár Emma polgármester:** Az anyagot mindenki megismerhette. A társulási megállapodások módosítására elsősorban a választások során bekövetkezett személyváltozások adtak okot.Kérem a képviselő-testület tagjait, ha egyetértenek az alábbi határozati javaslatokkal, kézfelemeléssel jelezzék.

*Határozati javaslat 1*

*Máriakálnok Község Önkormányzat Képviselő-testülete a Mosonmagyaróvári Nagytérségi Hulladékgazdálkodási Önkormányzati Társulás módosított Társulási Megállapodását elfogadja. Ezen döntését minősített többséggel hozta meg.*

*Felhatalmazza Dr. Tóásóné Gáspár Emma polgármester asszonyt, hogy erről a döntésről jegyzőkönyvi kivonat megküldésével értesítse a Társulás Elnökét és a módosított Társulási Megállapodást aláírja.*

*Felelős: Dr. Tóásóné Gáspár Emma polgármester*

*Határidő: azonnal*

*Határozati javaslat 2*

*Máriakálnok Község Önkormányzat Képviselő-testülete a Mosonmagyaróvári Szennyvíztisztítási Önkormányzati Társulás módosított Társulási Megállapodását elfogadja. Ezen döntését minősített többséggel hozta meg.*

*Felhatalmazza Dr. Tóásóné Gáspár Emma polgármester asszonyt, hogy erről a döntésről jegyzőkönyvi kivonat megküldésével értesítse a Társulás Elnökét és a módosított Társulási Megállapodást aláírja.*

*Felelős: Dr. Tóásóné Gáspár Emma polgármester*

*Határidő: azonnal*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatokat hozza:*

**84/2014.(XII.15.) határozat**

Máriakálnok Község Önkormányzat Képviselő-testülete a Mosonmagyaróvári Nagytérségi Hulladékgazdálkodási Önkormányzati Társulás módosított Társulási Megállapodását elfogadja. Ezen döntését minősített többséggel hozta meg.

Felhatalmazza Dr. Tóásóné Gáspár Emma polgármester asszonyt, hogy erről a döntésről jegyzőkönyvi kivonat megküldésével értesítse a Társulás Elnökét és a módosított Társulási Megállapodást aláírja.

Felelős: Dr. Tóásóné Gáspár Emma polgármester

Határidő: azonnal

**85/2014.(XII.15.) határozat**

Máriakálnok Község Önkormányzat Képviselő-testülete a Mosonmagyaróvári Szennyvíztisztítási Önkormányzati Társulás módosított Társulási Megállapodását elfogadja. Ezen döntését minősített többséggel hozta meg.

Felhatalmazza Dr. Tóásóné Gáspár Emma polgármester asszonyt, hogy erről a döntésről jegyzőkönyvi kivonat megküldésével értesítse a Társulás Elnökét és a módosított Társulási Megállapodást aláírja.

Felelős: Dr. Tóásóné Gáspár Emma polgármester

Határidő: azonnal

1. **4. A 2015. évi belső ellenőrzési terv elfogadása**

**Dr. Tóásóné Gáspár Emma polgármester:** SzinténJegyző urat kérem meg a napirend ismertetésére.

**dr. Kránitz Péter jegyző:** Nem lett kiküldve az anyag, mert nem sikerült beszélnem a belső ellenőrzéssel megbízott könyvvizsgáló cég vezetőjével, hogy mi az a téma, amit megjelöljünk a javaslatuk alapján. Időközben ez megtörtént. Azt javasolta, hogy mivel a számviteli szabályok jelentősen módosultak a 2014-es évtől kezdődően, ezért a vizsgálat tárgyát az új számviteli szabályokra való átállás képezné, mégpedig olyan módon, hogy 2014. második félévét vizsgálnák meg 2015-ben, illetőleg lehet, hogy a 2015. első félévet is. A vizsgálat ütemezése 2015. második félévére esne. A vizsgálat tárgyát akkor az új számviteli szabályok alkalmazása jelentené, szabályszerűségi vizsgálat. A vizsgálat dokumentum bekérésen alapul. December 30-ig kell ezt a tervet elfogadni. Ismeretem a meghívó kiküldése óta elkészült előterjesztést.

**Dr. Tóásóné Gáspár Emma polgármester:** Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete az Önkormányzat és intézményei 2015. évi belső ellenőrzési tervét az előterjesztésben foglalt tartalommal elfogadja.*

*A Képviselő-testület felkéri a polgármestert és a jegyzőt hogy a belső ellenőrzéssel kapcsolatos feladatok ellátásáról - e jogszabály alapján jogosult gazdálkodó szervezettel, illetve egyéni vállalkozóval kötött megállapodás alapján – gondoskodjanak.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**86/2014.(XII.15.) határozat**

Máriakálnok Község Önkormányzatának Képviselő-testülete az Önkormányzat és intézményei 2015. évi belső ellenőrzési tervét az előterjesztésben foglalt tartalommal elfogadja.

A Képviselő-testület felkéri a polgármestert és a jegyzőt hogy a belső ellenőrzéssel kapcsolatos feladatok ellátásáról - e jogszabály alapján jogosult gazdálkodó szervezettel, illetve egyéni vállalkozóval kötött megállapodás alapján – gondoskodjanak.

**5. Egyéb aktuális ügyek**

**- Szociális rászorultságtól függő tűzifa támogatás rendeletének megalkotása**

**Dr. Tóásóné Gáspár Emma polgármester:** Úgy döntöttünk ismét pályázunk a szociális rászorultságtól függő tűzifa támogatásra. Ahhoz, hogy az igényeket fogadni tudjuk és a támogatásban részesülőket kiválaszthassuk meg kell alkotni a helyi rendeletünket. Erre készült egy tervezet, mely most ismertetek. Amennyiben nincs kérdés javaslom a rendelet elfogadását.

**Máriakálnok Község Önkormányzatának Képviselő-testülete a szociális rászorultságtól függő természetbeni tűzifa ellátás szabályozásáról szóló 13/2014. (XII. 16.) önkormányzati rendeletét 7 igen (egyhangú) szavazattal megalkotta.**

**- Sportegyesület pályázatának támogatása**

**Dr. Tóásóné Gáspár Emma polgármester:** Az egyebek között az egyik témánk a labdarúgó egyesület kérése, amiről már a múltkor beszéltünk. Szeretnének pályázatot benyújtani, és ahhoz önrészt kértek. Akkor a képviselő-testület úgy határozott, hogy bővebb információra van szükség, hogy milyen összegben szeretnék ezt a pénzt felhasználni. Neuberger Attila azt írta, hogy a beruházás, amire gondolnak pályán az alácsövezett öntözőrendszer, a pálya megvilágításának korszerűsítése, a pálya világításának az utca felöli oldalának a bővítését szeretnék megvalósítani. A beruházás maximálisan 10 millió Ft-ba kerül, ebből az MLSZ TAO támogatása 7 millió Ft, az önerő pedig 3 millió Ft. Úgy gondolták, hogy ezt a 3 millió Ft-ot az Önkormányzat önrészként kifizeti. Hozott ma a Neuberger Attila költségvetést, egyrészt a focipálya automata öntözőrendszerének telepítésére, ennek a bruttó költsége 4.600 eFt, és a villanyszerelési munka költségvetéséről, 2 millió Ft-ra. Azon is el kell gondolkodni, hogy ha a focipálya villanyszerelési munkálatait támogatjuk és még több reflektort helyeznek el, nekünk még több költségbe fog kerülni és a további járulékos költsége, rezsi fizetése sem kevés. Nem látom annak biztosítékát, hogy ezt hosszútávon finanszírozni tudjuk. A villanyszerelési munkát kivenném ebből a pályázati csomagból. Ebben a pályázatban a pályának a kiegyenesítéséről, szabványos méretre hozásáról lehet szó, mivel az öntözőrendszer majdnem 5 millió Ft, a villanyszerelést nem javaslom. Kérem a véleményüket.

**Juhász Károly**: Ezeket az összegeket túlzásnak tartom. Amennyire az önkormányzat teheti, maximálisan támogassa ezt a csapatot. Több helyről kellene árajánlatot kérni.

**Dr. Tóásóné Gáspár Emma polgármester:** Támogatjuk a sportot minden évben a költségvetésből, a tekéseket is és a focicsapatot is. A sport nem kötelező feladata az önkormányzatnak, de én is azt mondom, hogy mindenképpen támogatandó, de olyan mértékben, hogy ez sem a kötelező feladatok, sem a fejlesztések, sem az intézmények fenntartásának a működtetését nem veszélyeztetheti. Ha most a 3 millió forintot kifizetjük, akkor azt a pénzt nekünk valahonnan el kell vennünk. A Malomdűlőből rendszeresen telefonálnak, jogosan, hogy nyakig járnak a kátyúban, a faluban a járda bizonyos helyeken járhatatlan, vagy egyáltalán nincs. Vannak olyan fejlesztések, melyeket el kell végezni. A lakosság többségének az elvárásainak kell eleget tenni, amellett, hogy a kisebbségnek is kedvezzünk. Erre van idő, mert csak jövőre kell beadni a pályázatot, azért kezdődött el most ez a meditáció, hogy a költségvetésbe majd februárba mit tervezzünk be. Ha a reflektort elfelejtjük, akkor már 2 millió forinttal csökken, kérjenek olcsóbb öntözőrendszerről árajánlatot, a pályakiegyenesítésre, és akkor újra visszatérünk rá.

**Komka Tamás**: Ne zárkózzunk el a támogatástól, de ne irreális összeggel.

**Frauhammer József**: A 3 millió forint sok. Évekig nem volt igényük, ez most egyszerre sok, kétfelé kellene választani.

**Dr. Tóásóné Gáspár Emma polgármester:** Azt gondolom, hogy kérjenek új ajánlatokat.

**- Orgona utca felújítása**

**Dr. Tóásóné Gáspár Emma polgármester:** Az Orgona utcáról szeretnék néhány mondatot szólni. Az újságban is olvashattuk már Jáni Lajos cikkét. Kezdetben az ott lakók megkerestek bennünket, mi tájékoztattuk őket, hogy az út nem önkormányzati tulajdon, Nemzeti Vagyonkezelő, Lajta-Hanság vagyonkezelésében van. Megkerestük a Lajta-Hanságot, a Nemzeti Vagyonkezelőt, de a Jáni Lajos a saját útján elindult, ő is megkereste, és ugyanazt a választ kapta, amit mi, hogy nem önkormányzati. Jáni Lajostól türelmet kértünk, ennek ellenére a Kormányhivatalba egy észrevételt intézett, hogy az Orgona utca középkori állapotban van és kéri, hogy lépjenek ez ügyben. A kormányhivatal kérte, hogy tájékoztassam, hogy hol tart az ügy. Elküldtem a Kormányhivatalba a Jegyző úr által elkészített dokumentációt. Megírtam a Kormányhivatalnak, hogy Jáni Úr, amikor megvásárolta az ingatlant, tisztában volt az út állapotával, egy éve sem lakik ott. Településrendezési tervben lévő övezeti besorolással is tisztában volt, a jelen helyzet semmilyen tekintetben nem tér el az akkoriaktól, az általa vásárolt ingatlan értéke azért volt nyilván kevesebb, mint egy jobb infrastruktúrával ellátott területen, mert az állapotok olyanok, amilyenek. Itt tart az ügy és most Jáni Lajos várja a Kormányhivatal állásfoglalását. A Kormányhivatal megírta neki, hogy a törvények értelmében a közútnak a karbantartása a közút kezelőjének törvény adta kötelessége. Jelen pillanatban a közút kezelője a Lajta-Hansági Zrt. és nem Máriakálnok község Önkormányzata. Az út marad addig, míg az Állam és a Lajta-Hansági Zrt. meg nem egyezik.

**- Mária Út**

**Dr. Tóásóné Gáspár Emma polgármester:** A Mária Út Egyesület meghívásának eleget téve múlt héten, kedden Esztergomban voltam. Ez az egyesület a vallási turizmussal foglalkozik. Erdélyből, Lengyelországból, Ausztriából és ezekre a helyekre érintve a kegyhelyeket zarándokok közlekednek. Ahol ezek a zarándokok haladnak el ott saját elmondásuk szerint a polgármesterek véleményével alátámasztva fellendült a vendéglátás, a kereskedelem a szállásadás. Előtte mi már beszéltünk róla, hogy itt van a kegykápolna és zarándokok jönnek időközönként Máriakálnokra, a kegykápolna környékét és szálláshelyeket, a vendéglátást egy kicsit helyretéve mi is csatlakozhatnánk ehhez a Mária Úthoz. Ahogy ott kiderült nem azt akarták feltétlen, hogy a zarándokok eljöjjenek felénk is, hanem, hogy álljunk be az egyesületbe. Egy olyan alapító okiratot és egy olyan alapszabályt küldtek meg, amiből az derült ki, hogy az egyesületi tagdíj az elnökség javaslata alapján a tagság jogai közé tartozik a tagdíjat megállapítani. Azt sem tudjuk, hogy mennyi lenne a tagdíj, és ami még ott teljesen nyilvánvaló volt, hogy vannak preferált települések, pl.: Máriapócs. Az derült ki, hogy nekik jó lenne az egyesületi tagdíjunk, de igazából a zarándokút Celldömölk fele megy tőlünk, meg Esztergomnál megy fel. Arra jutottunk, hogy egyesület nélkül is mi meghirdethetjük magunkat és akkor eljönnek. Mosonmagyaróvár kínál valamit, amit mi nem tudunk, csinálunk olyan falusi vendéglátást, olyan látványt, olyan idegenvezetést, olyan területet ott a kápolna téren, amit Mosonmagyaróvár nem tud. Egyszer csak önjáróként ez is egy Mária út lehet anélkül, hogy mi függnénk bár kitől. Van egy útszakasz, ami Pozsonytól indul, és ebben Dunaremete is érdekelt, és most már a komppal összeköthetné a szigetközi résszel. Nem gondolom, hogy ehhez nekünk ez az egyesületi tagság szükséges.

**Frauhammer József**: Valami tiszteletbeli tagság elég lenne, csak azért, hogy a nevünk szerepeljen.

**Dr. Tóásóné Gáspár Emma polgármester:** Van olyan, hogy pártoló, van olyan, hogy tiszteletbeli. Még annak akarok utána nézni, hogy a tagdíj mennyi, ha mi pártoló tagok vagyunk, nincs szavazati jogunk, nincs semmink sem, de ha egyszer pályázni akarunk és az ő támogatásuk nyomna a lantba, akkor legalább annyi kapcsolatunk legyen. Erről nem kell döntenünk, csak ha már tudom, hogy a pártoló tagság mibe kerül.

**- Tájékoztatások**

**Dr. Tóásóné Gáspár Emma polgármester:** Megérkezett a kisbusz, elkészítettem a kifizetési kérelmét, ami 10 millió forint összeget jelent. Ez a pénz valószínűleg már csak jövőre érkezik meg. Ennyit szerettem volna elmondani, van-e valakinek valami észrevétele?

**Giczi László**: A Duna-ágba sok fa van bedőlve, ki kellene értesíteni a tulajdonosokat, hogy szedjék ki a bedőlt fákat. Ha nem szedik ki, akkor mi kiszedjük, és akár szociális tűzifaként kiosztjuk.

**Dr. Tóásóné Gáspár Emma polgármester:** Most alacsony a vízállás, ha egy kicsit hidegebb lesz és fagy, akkor a munkásaink végig mennek rajta, és az összes olyan ágat, amit lehet, kihúzzák. Vagy valahonnan csónakot bérelnek, és ha a vízállás akkora lesz, az egész szakaszt végignézik.

Egyéb napirendi pont nem volt, így a polgármester az ülést **17.15 órakor** bezárta.

|  |  |
| --- | --- |
| Kmf. | |
| Dr. Tóásóné Gáspár Emma | dr. Kránitz Péter |
| polgármester | jegyző |